**Darba uzdevums**

**“Kurzemes reģiona piekrastes tematiskā plānojuma” izstrādei**

(Kurzemes plānošanas reģiona Attīstības padomes 2023.gada 19.jūnija Lēmums Nr. 04/23)

**1. Tematiskā plānojuma izstrādes pamatojums:**

* 1. Saskaņā ar Kurzemes plānošanas reģiona Ilgtspējīgas attīstības stratēģiju 2015.-2030. gadam Baltijas jūras un Rīgas līča teritorija tiek uzlūkota kā vērtīga un resursu ietilpīga telpa, kas ir nozīmīga reģiona priekšrocība daudzveidīgai un integrētai attīstībai. Vienlaikus šajās teritorijās veidojas dažādu interešu konflikti un problēmas, kas pārsniedz atsevišķu pašvaldību un nozaru kompetenci, tādēļ ir nepieciešami kompleksi risinājumi, kuru izstrāde ir izaicinājums. Mērķis ir atbalstīt dzīvotspējīgu, daudzveidīgu piekrastes attīstību un ilgtspējīgu cilvēku un dabas kapitāla izmantošanu piekrastē. Ņemot vērā piekrastes teritorijas specifiku, lielumu un nozīmīgumu ne tikai reģiona mērogā, bet arī nacionālā[[1]](#footnote-1), Kurzemes plānošanas reģions izstrādās Kurzemes reģiona piekrastes tematisko plānojumu.
  2. Kurzemes plānošanas reģions (turpmāk - Reģions) partnerībā ar projekta vadošo partneri Vides aizsardzības un reģionālās attīstības ministriju (turpmāk – VARAM), kā arī citiem partneriem, īsteno Interreg Baltijas jūras reģiona transnacionālās sadarbības programmas 2021.-2027.gadam projektu “Integrētas pārvaldības veicināšana piekrastē, ilgtspējīgi izmantojot dabas un sociālo kapitālu” (Fostering integrated governance for the joint sustainable use of human and natural capital in the near shore zone”*[[2]](#footnote-2)*) (turpmāk – projekts Baltic Sea2Land). Projekta īstenošanas laiks – no 2023.gada 1.janvāra līdz 2025.gada 31.decembrim.

Projekta mērķi ir (1) veicināt integrētas daudzlīmeņu pārvaldības pieeju ar daudzdimensionālu sadarbību starp dažādiem pārvaldības līmeņiem un ekonomikas sektoriem, vietējām kopienām ilgtspējīgai jūras piekrastes ūdeņu un piekrastes sauszemes daļas plānošanai, kā arī (2) dažādu iesaistīto pušu interešu līdzsvarošana plānošanas procesā un risinājumu izstrāde.

Projektā ir plānotas vairākas darbības, kas sniegs būtisku pienesumu Kurzemes reģiona piekrastes tematiskā plānojuma izstrādē, t.i., attiecībā uz piekrastes teritorijām (piekrastes pagastu un citos pieejamos griezumos) tiks aktualizēti dažādi sociālekonomiskie un telpiskie dati, tiks izstrādāts tiešsaistes plānošanas rīks kā atbalsta instruments piekrastes attīstības plānošanā iesaistītajiem, attiecīgi sabiedrības iesaistei tiks izmantots tiešsaistes ĢIS rīks. Projektā plānotas aktivitātes tematiskā plānojuma kvalitatīvai sagatavošanai, kā arī piekrastes plānotāju zināšanu pilnveidošanai un sadarbībai izstrādes procesā, radot instrumentus turpmākam darbam.

Šajā projektā VARAM veiks starpnovērtējumu “Valsts ilgtermiņa tematiskā  plānojuma Baltijas jūras piekrastes publiskās infrastruktūras attīstībai līdz 2030.gadam” (turpmāk - Piekrastes plānojums), savukārt Kurzemes plānošanas reģions fokusēsies uz reģionālu mērogu izstrādājot “Kurzemes reģiona piekrastes tematisko plānojumu” un vadlīnijas reģiona piekrastes pašvaldībām un veidos platformu dažāda veida sadarbības aktivitāšu īstenošanai.

1. **Tematiskā plānojuma izstrādes priekšnosacījumi:**
   1. Ņemot vērā, ka “Kurzemes reģiona piekrastes tematiskais plānojums” tiks izstrādāts projektā *Baltic Sea2Land*, kurā plānots arī **nacionāla līmeņa piekrastes plānojuma starpnovērtējums,** “Kurzemes reģiona piekrastes tematiskā plānojuma” izstrādei ir jānorit ciešā koordinācijā ar VARAM, saskaņojot dokumentu sagatavošanu.
   2. Saskaņā ar “Administratīvo teritoriju un apdzīvoto vietu likumu” no 2021.gada 1. jūlija ir izveidotas jaunas administratīvās teritorijas, kurām tiek izstrādāti jauni teritorijas plānojumi, tai skaitā tematiskie plānojumi, kuru tēmas ir saistītas ar “Kurzemes reģiona piekrastes tematiskā plānojuma” tēmām (piekraste, ainavas, transports). Šis apstāklis nosaka ciešu sadarbību ar pašvaldībām un saskaņotu dokumentu izstrādi.
   3. Pašreiz norit nacionāla līmeņa ilgtermiņa teritorijas attīstības plānošanas dokumenta “Jūras plānojums 2030” (Jūras plānojums Latvijas Republikas iekšējiem jūras ūdeņiem, teritoriālajai jūrai un ekskluzīvās ekonomiskās zonas ūdeņiem) starpnovētējuma izstrāde, kā arī “Ainavu politikas ieviešanas plāna 2024. – 2027.gadam” izstrāde. Ņemot to vērā, ir būtiski sekot līdzi šo dokumentu aktuālajām redakcijām un atbilstoši “Kurzemes reģiona piekrastes tematiskā plānojuma” teritoriālajam un tematiskajam tvērumam nodrošināt dokumentu saskaņotību.
   4. Projektā *Baltic Sea2Land* ir paredzēta daudzlīmeņu tiešsaistes (vai digitāla) pārvaldības rīka (‘Navigator’) testēšana, ko ir paredzēts pielietot arī “Kurzemes reģiona piekrastes tematiskā plānojuma” izstrādē.
2. **Tematiskā plānojuma izstrādi nosakošais normatīvais ietvars:**
   1. Teritorijas attīstības plānošanas likuma 2. pants nosaka, ka teritorijas attīstība tiek plānota tā, lai varētu paaugstināt dzīves vides kvalitāti, ilgtspējīgi, efektīvi un racionāli izmantot teritoriju un citus resursus, kā arī mērķtiecīgi un līdzsvaroti attīstīt ekonomiku.

Šī likuma 11. panta pirmā daļa nosaka, ka plānošanas reģions izstrādā un apstiprina plānošanas reģiona ilgtspējīgu attīstības stratēģiju un attīstības programmu. Taču vienlaikus šī likuma 32. panta pirmā daļa nosaka, ka visos teritorijas attīstības plānošanas līmeņos var izstrādāt tematiskos plānojumus, kuru darbības termiņu nosaka institūcija, kas apstiprina attiecīgo tematisko plānojumu.

* 1. Teritorijas attīstības plānošanas likuma 1. panta 5. punkts nosaka, ka tematiskais plānojums ir teritorijas attīstības plānošanas dokuments, kurā atbilstoši plānošanas līmenim risināti specifiski jautājumi, kas saistīti ar atsevišķu nozaru attīstību (piemēram, transporta infrastruktūra, veselības aprūpes iestāžu un izglītības iestāžu izvietojums) vai specifisku tematu (piemēram, inženiertīklu izvietojums, ainaviski vērtīgas teritorijas un riska teritorijas).
  2. Saskaņā ar Ministru kabineta 2013. gada 30. aprīļa noteikumu Nr. 240 “Vispārīgie teritorijas plānošanas, izmantošanas un apbūves noteikumi” 228. punktu ainavu plānu var izstrādāt kā tematisko plānojumu, kurā minēti ieteikumi turpmākai rīcībai.

1. **Tematiskā plānojuma spēks:**
   1. Teritorijas attīstības plānošanas likuma (turpmāk – Likums) 32. panta otrā daļa nosaka, ka tematiskos plānojumus ir jāņem vērā, izstrādājot citus teritorijas attīstības plānošanas dokumentus. Vienlaikus Likuma 3. panta astotā daļa nosaka visu līmeņu plānošanas dokumentu savstarpējās saskaņotības principu, jo teritorijas attīstības plānošanas dokumentus izstrādā, tos savstarpēji saskaņojot un izvērtējot citos teritorijas attīstības plānošanas dokumentos noteikto.
   2. Attīstības plānošanas sistēmas likuma 13. panta trešā daļa nosaka, ka pašvaldību institūcijas, pildot tām normatīvajos aktos noteiktos uzdevumus, ievēro attīstības plānošanas dokumentus.
2. **Tematiskā plānojuma termiņš:**
   1. Teritorijas attīstības plānošanas likuma 32. panta pirmā daļa nosaka, ka tematiskā plānojuma darbības termiņu nosaka institūcija, kas apstiprina attiecīgo tematisko plānojumu. Saskaņā ar Attīstības plānošanas sistēmas likuma 8. pantu attīstību plāno ilgtermiņā līdz 25 gadiem.
   2. Pašreiz hierarhiski augstākais ilgtermiņa attīstības plānošanas dokuments ir Latvijas ilgtspējīgas attīstības stratēģija “Latvija 2030” ar darbības termiņu līdz 2030.gadam. Tāds plānošanas termiņš ir arī “Valsts ilgtermiņa tematiskajam plānojumam Baltijas jūras piekrastes publiskās infrastruktūras attīstībai līdz 2030.gadam”.
   3. Tomēr, ņemot vērā apstākli, ka jau ir uzsākts darbs pie jaunas Latvijas ilgtspējīgas attīstības stratēģijas izstrādes līdz 2050.gadam, uzskatām, ka plānotajam “Kurzemes reģiona piekrastes tematiskam plānojumam” darbības termiņš ir nosakāms līdz 2050.gadam.
3. **Tematiskā plānojuma teritorija:**
   1. Saskaņā ar “Valsts ilgtermiņa tematisko plānojumu Baltijas jūras piekrastes publiskās infrastruktūras attīstībai līdz 2030.gadam” par plānojuma teritoriju tiek noteiktas piekrastes pašvaldību teritoriālās vienības, kas robežojas ar jūru (piekrastes pagasti un pilsētas), tai skaitā (saskaņā ar Zemes pārvaldības likumu) jūras piekrastes josla, t.i., jūras piekrastes ūdeņi (2 km platumā no krasta līnijas) un jūras piekrastes sauszemes daļa (no krasta līnijas līdz vietai, kuru sasniedz augstākās bangas).
   2. Plānojuma izstrādes ietvaros var tikt pārskatītas un precizētas plānojuma teritorijas robežas, kā arī atsevišķu jautājumu izpētei vai risinājumu izstrādei plānojuma teritorija var atšķirties, ņemot vērā konkrētā jautājuma specifiku.
4. **Tematiskā plānojuma izstrādes mērķis:**

7.1. Veikt visaptverošu un atsevišķos jautājumos detalizētu izpēti par Kurzemes reģiona piekrastes teritorijām, to attīstību, resursiem, kapacitāti un potenciālu ar mērķi iegūt informāciju tālākam plānošanas procesam, t.i., iesaistīt dažādas ieinteresētās puses un nodrošināt integrētu, daudzlīmeņu jūras piekrastes ūdeņu un piekrastes sauszemes daļas plānošanu reģionālā līmenī, ņemot vērā pieejamos resursus un līdzsvarojot dažādās intereses. Vienlaikus ar plānošanu tiks analizēta līdzšinējā piekrastes pārvaldība un sagatavoti priekšlikumi tās uzlabošanai, kā arī sagatavots ietvars Kurzemes reģiona piekrastes situācijas monitoringam.

1. **Tematiskā plānojuma izstrādei sākotnēji definētie uzdevumi:**
   1. Novērtēt Kurzemes piekrastes līdzšinējo attīstību un raksturīgākās tendences, nosakot attīstību veicinošos un mazinošos faktorus, kā arī analizēt nākotnes attīstības potenciālu, ņemot vērā dažāda veida piekrastes resursus (dabas, vides, klimata, sociāldemogrāfiskos, ekonomiskos u.c.) un dažāda līmeņa politiskos uzstādījumus.
   2. Apzināt kultūrvides un sociālo ietilpību, antropogēno slodžu ietekmi un publiskās infrastruktūras kapacitāti, lai kompleksi novērtētu tūrisma un apmeklētāju ietekmi uz dabas pamatni, vietējo sabiedrību un tās dzīvesveidu. Noteikt tūrisma un rekreācijas teritoriju pieļaujamo kapacitāti Kurzemes piekrastes vērtību saglabāšanai un ilgtspējai.
   3. Apzināt un izvērtēt aktuālo situāciju attiecībā uz neskartām vai daļēji pārveidotām ainavām un apdraudētiem jūras un piekrastes biotopiem, kas ir jāsaglabā un jāaizsargā.
   4. Apzināt vietējo kopienu, uzņēmēju, nevalstisko organizāciju un vietējo rīcības grupu iespēju iesaistīties vietējā piekrastes pārvaldībā un attīstības stratēģiju īstenošanā, tūrisma pakalpojumu attīstīšanā.
   5. Analizēt un izvērtēt aktuālo situāciju attiecībā uz sabiedrības brīvu pieeju piekrastei un publiskās infrastruktūras nodrošinājumu. Tai skaitā izvērtēt universālā dizaina risinājumus publiskajā infrastruktūrā, kas paaugstina pieejamību visa veida sociālajām grupām, tostarp senioriem, cilvēkiem ar kustību traucējumiem, vecākiem ar bērnu ratiņiem, u.c.

*(tematiskā plānojuma izstrādes sagatavošanās posmā uzdevumi var tikt precizēti uz/ vai detalizēti)*

1. **Tematiskā plānojuma struktūra:**
   1. Reģionāla līmeņa ilgtermiņa teritorijas attīstības plānošanas dokumenta “Kurzemes reģiona piekrastes tematiskā plānojuma” struktūru veidot, iekļaujot sekojošas sadaļas:
2. Esošās situācijas izpēte un tendenču identificēšana (datu apkopošana un lauka darbu veikšana, analīze un izmaiņu identificēšana, problēmjautājumu definēšana);
3. Plānojuma stratēģisko mērķu un uzdevumu noteikšana;
4. Tematiskā plānojuma risinājumu izstrāde;
5. Telpiskā attīstības perspektīva un grafiskā daļa;
6. Vadlīnijas piekrastes teritoriju plānošanai un attīstībai.
7. **Tematiskā plānojuma saturiskais jeb tēmu ietvars:**
   1. Daba, vide un klimata pārmaiņas (ainavu izvērtējums, ekosistēmu pakalpojumi un bioloģiskā daudzveidība, krasta erozija, klimata pārmaiņu ietekme, antropogēnā slodze)
   2. Kultūras mantojums un Jaunā Eiropas *Bauhaus* iniciatīva
   3. Ekonomiskā darbība (jūras resursi un zilā ekonomika, ostu darbība, atjaunojamā enerģija, tūrisms un rekreācija, būvniecība un piekrastes ekonomiskā attīstība kopumā)
   4. Kompleksi attīstāmās vietas piekrastē (komplekss izvērtējums)
   5. Piekrastes infrastruktūra (pieejamība jūrai, cilvēku drošība, klimata pārmaiņu ietekme uz infrastruktūru, infrastruktūras apsaimniekošana)
   6. Piekrastes sasniedzamība (mobilitātes iespējas un savienojamība)
   7. Vietējā kopiena un labklājība (vietas identitāte un sabiedrības aktivitāte, publisko pakalpojumu nodrošinājums un iedzīvotāju sociālekonomiskais raksturojums)
   8. Plānošana un pārvaldība (sadarbība, pēctecība, zināšanas un kapacitāte)
8. **Tematiskā plānojuma izstrādes pieeja un laika grafiks:**
   1. Kopējo dokumenta izstrādes procesu un dokumenta sagatavošanu nodrošinās Reģiona speciālisti. Šādu izvēli lielā mērā nosaka projekta Baltic Sea2Land aktivitātes, kuru ietvaros notiks Reģiona speciālistu apmācība, zināšanu papildināšana, kā arī iesaiste nacionālā Piekrastes plānojuma starpnovērtējuma sagatavošanā un cieša sadarbība ar VARAM.
   2. Detalizētai dažādu jomu ekspertīzei projekta Baltic Sea2Land ietvaros ir paredzēts piesaistīt dažādu jomu ekspertus, piemēram, vides un klimata pārmaiņu ekspertu, ekosistēmu pakalpojumu novērtējuma ekspertu, enerģētikas sektora ekspertu, transporta ekspertu, būvnormatīvu un inženiertehniskās jomas ekspertu un citus. Ekspertus ar konkrētās jomas kompetenci ir plānots piesaistīt ne tikai esošās situācijas izvērtējumam, bet arī darba semināros, kuros plānots pārrunāt iegūtos rezultātus, gūt skaidrojumu dažādiem procesiem un strādāt pie labākajiem iespējamajiem risinājumiem. Šajos darba semināros ir plānots iesaistīt dažādu jomu un interešu pārstāvjus (piekrastes teritoriju pašvaldību speciālistus, uzņēmējus, nevalstisko organizāciju pārstāvjus, vietējos iedzīvotājus un citus interesentus).
   3. Plānojuma izstrādes process tiek plānots līdz 2025.gada beigām, ko nosaka projekta Baltic Sea2Land termiņš. Kopējo dokumenta sagatavošanu var iedalīt sekojošos posmos:

|  |  |
| --- | --- |
| Darba posms | Termiņš |
| 1.posms – sākotnējās izpētes un sagatavošanās posms | Līdz 2023.gada beigām |
| * Ar piekrasti saistīto realizēto projektu, pētījumu analīze un zināšanu pārnese * Telpisko un sociālekonomisko datu identificēšana, apkopošana * Detalizētu Darba uzdevumu izstrāde ekspertiem un sagatavošanās iepirkuma veikšanai * Sākotnējā konsultēšanās un sanāksmes ar iesaistītajām pusēm, tai skaitā, pašvaldību pārstāvjiem * Sākotnējo problēmjautājumu identificēšana * Tālāko posmu detalizēta darba plāna un laika grafika sagatavošana | |
| 2.posms – Esošās situācijas izpēte un analīze | 2024.gada I pusgads |
| * Ekspertu darbs un situācijas izpēte dabā, datu ievākšana un apstrāde, ziņojumu sagatavošana. * Dažāda veida darba tikšanās, tai skaitā piekrastes teritorijās * Iegūtās informācijas analīze un Esošās situācijas apraksta sagatavošana tematiskajam plānojumam | |
| 3.posms – Risinājumu izstrāde un 1.red. sagatavošana | 2024.gada II pusgads |
| * Darba grupas ar dažādām iesaistītajām pusēm un risinājumu izstrāde * Projekta Baltic Sea2Land ietvaros izstrādātā tiešsaites rīka testēšana (‘Navigator’) * 1.redakcijas izstrāde * Sagatavots Publiskās apspriešanas pasākumu plāns | |
| 4.posms – Tematiskā plānojuma publiskā apspriešana | 2025.gada I pusgads |
| * Lēmums par dokumenta nodošanu publiskajai apspriešanai * Publiskās apspriešanas process un pasākumi sabiedrības iesaistei * Priekšlikumu izvērtēšana un ziņojuma sagatavošana | |
| 5.posms – Tematiskā plānojuma Gala redakcijas sagatavošana un dokumenta apstiprināšana | 2025.gada II pusgads |
| * Dokumenta redakcijas precizēšana pēc priekšlikumu saņemšanas publiskās apspriešanas laikā un Gala redakcijas sagatavošana * Lēmums par plānojuma apstiprināšanu | |

1. **Tematiskā plānojuma izstrādē iesaistāmās institūcijas:**
   1. Dabas aizsardzības pārvalde
   2. Valsts vides dienests
   3. Veselības inspekcija
   4. Nozaru ministrijas
   5. Valsts zemes dienests
   6. AS “Latvijas valsts meži”
   7. Valsts meža dienests
   8. Nacionālā kultūras mantojuma pārvalde
   9. Latvijas Ģeotelpiskās informācijas aģentūra
   10. VSIA “Latvijas Vides, ģeoloģijas un meteoroloģijas centrs”
   11. Valsts ugunsdzēsības un glābšanas dienests
   12. VAS “Latvijas valsts ceļi”
   13. AS “Latvijas dzelzceļš”
   14. VAS “Latvenergo”
   15. AS “Sadales tīkls”
   16. AS “Augstsprieguma tīkls”
   17. VAS “Latvijas valsts radio un televīzijas centrs”
   18. Mobilo sakaru tīklu turētāji
   19. Lauku atbalsta dienests
   20. Nevalstiskās organizācijas
   21. Piekrastes pašvaldības un Latvijas piekrastes pašvaldību apvienība
   22. Latvijas pašvaldību savienība
   23. Un citas pēc nepieciešamības
2. **Plānotie sabiedrības līdzdalības pasākumi:**
   1. Plānojuma izstrādes laikā tiks nodrošināta regulāra informācijas sniegšana par plānojuma izstrādes gaitu Reģiona tīmekļa vietnē [www.kurzemesregions.lv](http://www.kurzemesregions.lv), sociālo tīklu kontos un informētas piekrastes pašvaldības un iesaistītās puses.
   2. Saskaņā ar projekta Baltic Sea2Land aktivitātēm, notiks darba grupas ar dažādu ieinteresēto pušu dalību, kurās tiks testēts izstrādātais tiešsaistes rīks (‘Navigator’).
   3. Pēc Reģiona Attīstības padomes lēmuma pieņemšanas par tematiskā plānojuma redakcijas nodošanu publiskajai apspriešanai un VARAM atzinumu saņemšanai:
      1. organizēt plānojuma publisko apspriešanu, informējot sabiedrību par iespēju iepazīties ar plānojuma redakcijas materiāliem, priekšlikumu iesniegšanas veidiem un termiņu;
      2. sagatavot ērti uztveramus sabiedriskās apspriešanas materiālus, nodrošināt materiālu pieejamību interneta vidē;
      3. nodrošināt iespēju trīs nedēļas iepazīties ar izstrādāto dokumentu un sniegt priekšlikumus;
      4. organizēt publiskās apspriešanas sanāksmes – tikšanās ar dažādām sabiedrības grupām, nodrošinot diskusiju vadību un rezultātu apkopojumus.

1. Saskaņā ar Latvijas ilgtspējīgas attīstības stratēģiju “Latvijas 2030”, Baltijas jūras piekraste ir noteikta kā nacionālo interešu telpa, t.i., tā ir teritorija un areāli ar izcilu vērtību un nozīmi Latvijas ilgtspējīgai attīstībai, identitātes saglabāšanai, kas ietver valsts attīstībai nozīmīgus stratēģiskus resursus. Vienlaikus šajās teritorijās veidojas dažādu interešu konflikti un problēmas, kas pārsniedz atsevišķu pašvaldību un nozaru kompetenci, tādēļ ir nepieciešama mērķtiecīga plānošana un kompleksi risinājumi [↑](#footnote-ref-1)
2. Apkopojoša informācija par projektu VARAM mājas lapā, ar norādi uz projekta mājas lapu: <https://www.varam.gov.lv/lv/projekts/interreg-baltijas-juras-regiona-transnacionalas-sadarbibas-programmas-2021-2027-gadam-projekts-integretas-parvaldibas-veicinasana-piekraste-ilgtspejigi-izmantojot-dabas-un-socialo-kapitalu-baltic-sea2land> [↑](#footnote-ref-2)